b'\n_START_ARTICLE_\nFlossenb\xc3\xbcrg konsentrasjonsleir\n_START_PARAGRAPH_\nFlossenb\xc3\xbcrg konsentrasjonsleir ble opprettet i mai 1938 i Oberpfalz i Bayern, n\xc3\xa6r grensen mot Tsjekkoslovakia. I \xc3\xa5rene den var virksom (1938\xe2\x80\x9345) passerte om lag 96\xc2\xa0000 mennesker gjennom leiren og rundt 30\xc2\xa0000 d\xc3\xb8de der.\n_START_SECTION_\nF\xc3\xb8r andre verdenskrig\n_START_PARAGRAPH_\nF\xc3\xb8r andre verdenskrig br\xc3\xb8t ut, var Flossenb\xc3\xbcrg prim\xc3\xa6rt en leir for s\xc3\xa5kalte \xc2\xabasosiale\xc2\xbb eller \xc2\xabkriminelle\xc2\xbb innsatte. Leirens var plassert slik at de innsatte kunne arbeide som slavearbeidere for det SS-kontrollerte selskapet Deutsche Erd- und Steinwerke i deres granittbrudd i \xc3\xa5sene i n\xc3\xa6rheten.\n_START_SECTION_\nUnder andre verdenskrig\n_START_PARAGRAPH_\nUnder andre verdenskrig kom de fleste av de innsatte i Flossenb\xc3\xbcrg, eller i en av de rundt 100 underleirene, fra de tyskokkuperte omr\xc3\xa5dene i \xc3\x98st-Europa. De innsatte i Flossenb\xc3\xbcrg bodde i 16 store trebrakker, og leirens krematorium var i dal rett utenfor leiren. I september 1939 overf\xc3\xb8rte SS rundt 10\xc2\xa0000 politiske fanger til Flossenb\xc3\xbcrg fra Dachau._NEWLINE_Etter hvert som det ble stadig viktigere med slavearbeidere for \xc3\xa5 holde i gang den tyske krigsindustrien, ble leirsystemet knyttet til Flossenb\xc3\xbcrg utvidet til \xc3\xa5 gjelde rundt 100 underleire som ble lagt rundt viktige industri- og produksjonssteder for den tyske krigsindustrien i det s\xc3\xb8rlige Tyskland og i Tsjekkoslovakia._NEWLINE_I 1945 var det samlet sett nesten 40\xc2\xa0000 innsatte i Flossenb\xc3\xbcrgs leirsystem, herav nesten 11\xc2\xa0000 kvinner. De innsatte m\xc3\xa5tte arbeide i steinbruddet og i v\xc3\xa5penindustrien. Underern\xc3\xa6ring, sykdom og overarbeide tok livet av tusenvis av de innsatte, sammen med den harde behandlingen fra fangevokternes side._NEWLINE_Det er beregnet at det siste \xc3\xa5ret, fra april 1944 til april 1945 ble det avviklet mer enn 1\xc2\xa0500 henrettelser, og i den anledningen ble det installert seks nye galger. Den siste m\xc3\xa5neden hadde henrettelsene s\xc3\xa5 stor omfang at kapasiteten i krematoriet ikke klarte \xc3\xa5 holde f\xc3\xb8lge, slik at de d\xc3\xb8de ble samlet i store hauger, dynket med bensin og satt fyr p\xc3\xa5. De d\xc3\xb8dsd\xc3\xb8mte ble de siste dagene holdt innesperret uten lys, mat eller vann f\xc3\xb8r de ble henrettet.\n_START_SECTION_\nFrigj\xc3\xb8ring\n_START_PARAGRAPH_\nTidlig i april 1945, etter hvert som de amerikanske soldatene n\xc3\xa6rmet seg leiren, henrettet SS en rekke av de prominente fangene, herunder ogs\xc3\xa5 en del fangede allierte etterretningsoffiserer. Av fremtredende tyskere som ble henrettet i disse dagene var general Hans Oster, admiral Wilhelm Canaris, Dietrich Bonhoeffer, Karl Sack, Theodor Str\xc3\xbcnck og general Friedrich von Rabenau som hadde v\xc3\xa6rt involvert i 20. juli-attentatet. Ogs\xc3\xa5 den franske motstandsmannen Simone Michel-L\xc3\xa9vy, som hadde organisert et oppr\xc3\xb8r i leiren, ble henrettet. 20. april 1945 startet en tvangsevakuering av leiren, hvor 22\xc2\xa0000 innsatte, herav 1\xc2\xa0700 j\xc3\xb8der m\xc3\xa5tte g\xc3\xa5 til Dachau. Innen de kom fram, hadde mer enn 7\xc2\xa0000 innsatte blitt skudd eller kollapset underveis._NEWLINE_Da den amerikanske 90. infanteridivisjonen frigjorde leiren 23. april 1945 hadde mer enn 30\xc2\xa0000 blitt drept i Flossenb\xc3\xbcrg. De amerikanske soldatene fant 1\xc2\xa0600 syke fanger som hadde v\xc3\xa6rt for svake til \xc3\xa5 bli tvangsevakuert. De fleste av disse ble funnet i leirens sykeavdeling.\n_START_SECTION_\nFlossenb\xc3\xbcrgsaken\n_START_PARAGRAPH_\n12. juni 1946 begynte krigsforbrytersaken om Flossenb\xc3\xbcrg, og denne varte fram til 22. januar 1947._NEWLINE_I denne krigsforbrytersaken ble 46 tidligere ansatte ved leiren stilt for en amerikanske domstol, med anklager om drap, tortur og utsulting av fanger i deres varetekt. Alle bortsett fra fem ble kjent skyldig, 15 ble d\xc3\xb8mt til d\xc3\xb8den, elleve fikk livstidsdom, og 14 fikk fengselsstraffer varierende mellom ett og 30 \xc3\xa5r._NEWLINE_Den siste leirkommandanten Max Koegel var p\xc3\xa5 flukt fram til han ble arrestert i juni 1946. Han begikk selvmord dagen etter at han ble id\xc3\xb8mt d\xc3\xb8dsstraff.'